******

**ΑΝΤΟΝ ΤΣΕΧΩΦ, *ΕΝΑΣ ΑΡΙΘΜΟΣ* (σελ. 106)**

**ΘΕΜΑ**: Η δειλή και παθητική συμπεριφορά της εργαζόμενης δασκάλας απέναντι στην εκμετάλλευση (φάρσα) του αφεντικού.

**ΒΑΣΙΚΗ ΙΔΕΑ**: Η παθητική στάση των εργαζομένων απέναντι στην οικονομική και κοινωνική εκμετάλλευση.

**Να μελετήσετε τις παρακάτω ερωτήσεις με τη βοήθεια της θεωρίας, οι οποίες θα συζητηθούν προφορικά:**

1. Ποιο πρόσωπο αφηγείται το περιστατικό;
2. Ποια φάρσα έστησε ο εργοδότης στη νεαρή δασκάλα Ιουλία και ποιες δικαιολογίες χρησιμοποίησε για να τη στηρίξει;
3. Πώς αντιμετώπισε η δασκάλα τον εργοδότη της καθ΄ όλη τη διάρκεια της φάρσας;
4. Η στάση της Ιουλίας δικαιολογεί το χαρακτηρισμό «άβουλη» που της δίνει ο εργοδότης, ναι ή όχι και γιατί;
5. Τι κάνει ο εργοδότης στο τέλος του διηγήματος;
6. Να παρουσιάσετε το χαρακτήρα και το ήθος του εργοδότη με βάση α) την αρχική του συμπεριφορά κατά τη διάρκεια της φάρσας και β) τη συμπεριφορά του κατά την αποκάλυψη της φάρσας. Να αιτιολογήσετε τους χαρακτηρισμούς σας.
7. Υποθέστε ότι βρίσκεστε στη θέση της δασκάλας του διηγήματος και πέφτετε θύμα οικονομικής

εκμετάλλευσης. Πώς πιστεύετε ότι πρέπει να αντιδράσετε σε μια τέτοια περίσταση; Να αιτιολογήσετε την απάντησή σας.

**ΙΔΕΕΣ – ΣΥΝΑΙΣΘΗΜΑΤΑ:**

* **Το κοινωνικό πρόβλημα της οικονομικής εκμετάλλευσης των εργαζομένων από τους εργοδότες τους** είναι διαχρονικό και παγκόσμιο.
* **Η φάρσα του αφηγητή-εργοδότη** προκαλεί αρχικά θυμό και αγανάκτηση. Δίνει την εντύπωση συμφεροντολόγου, άδικου, μικρόψυχου, φιλάργυρου. Ο εργοδότης είχε προσχεδιάσει το παιχνίδι, φόβισε τη δασκάλα και μετά την αιφνιδίασε με σκοπό να διδάξει ότι δεν πρέπει να είναι άβουλη, να διεκδικεί τα δικαιώματά της. Έτσι τελικά κερδίζει τη συμπάθεια του αναγνώστη, αναδεικνύεται μεγαλόψυχος.
* **Η φοβισμένη συμπεριφορά της δασκάλας** είναι ένα χαρακτηριστικό δείγμα άβουλης και παθητικής συμπεριφοράς. Η Ιουλία όχι μόνον δεν αντιδρά, αλλά και δεν εκδηλώνει καν την πρόθεση να υπερασπιστεί τον εαυτό της. Φανερώνει ότι δεν κατάλαβε το σκοπό της φάρσας αλλά και ότι ήταν ριζωμένη στη συνείδησή της η άνευ όρων υπακοή στο αφεντικό.
* Τελικά τονίζεται **η σημασία της αγωνιστικής στάσης του ατόμου**, με σκοπό την επικράτηση της κοινωνικής δικαιοσύνης σε ατομικό και συλλογικό επίπεδο.
* Στο κείμενο παρουσιάζεται ένας **τύπος διδασκαλίας** της εποχής- η δασκάλα στο σπίτι.

**Να επιλέξετε και να γράψετε στο τετράδιό σας ένα από τα παρακάτω θέματα:**

**ΔΗΜΙΟΥΡΓΙΚΗ ΓΡΑΦΗ:**

1. Να υποθέσεις ότι είσαι η Ιουλία. Να περιγράψεις στο ημερολόγιό σου τα συναισθήματα που δοκίμασες σε όλη τη διάρκεια της σκηνής που εκτυλίχθηκε στο γραφείο του εργοδότη σου (100-150 λέξεις).
2. Φαντάσου ότι η ιστορία δεν τελειώνει έτσι. Γράψε ένα διαφορετικό τέλος, στο οποίο η δασκάλα αντιδρά δυναμικά απέναντι στον εργοδότη της (100-150 λέξεις).
3. Σκέψου ότι είσαι στη θέση του εργοδότη. Να παρουσιάσεις στο ημερολόγιό σου τα συναισθήματά σου για την Ιουλία, καθώς και τις εντυπώσεις και τις σκέψεις σου μετά το τέλος του επεισοδίου λαμβάνοντας υπόψη σου και τις τελευταίες αντιδράσεις της Ιουλίας (100-150 λέξεις).